Kuben videregående skole

**Kuben videregående skole** er Osloskolens største og mest mangfoldige videregående skole beliggende i Kabelgata på Økern. Skolen åpnet i august 2013 og har  elever per 2025. Skolebygget er et arkitektonisk landemerke i Økern næringspark. Som en del av Kuben yrkesarena er skolen omtalt som Oslo kommunes storsatsing på yrkesfaglig utdanning. Fagskolen Oslo har lokaler i samme bygg.

Kuben er i forkant innen skoleutvikling og tilbyr en rekke unike tilbud i Osloskolen. Dobbelkompetanseløpet Yrkes- og studiekompetanse (YSK) innen byggfag og helsefag og de to kombinasjonsløpene Robotikklinja og Informatikklinja. Skolen har bygget opp en fremtidsrettet avdeling for studiespesialiserende utdanning (ST). Per 2025 har skolen 6 paralleller på ST.

## Utdanningstilbud

Kuben har et bredt tilbud med syv utdanningsprogram, med en rekke programområder på andre og tredje årstrinn:
* Studiespesialisering, med språk, samfunnsfag og økonomi (SSØ) og realfag
** fordelt på 6 paralleller per 2025
** Vg3 påbygging til generell studiekompetanse
* Bygg- og anleggsteknikk
** med Vg2 byggteknikk, rørlegger og ventilasjon, membran og taktekking (taktekker og Kobber- og blikkenslager), samt dobbeltkompetanseløpet YSK
* Elektro og datateknologi
** med Vg2 automatisering, data og elektronikk, elenergi, kulde, varmepumpe- og ventilasjonsteknikk, Vg3 automatiseringsfaget og dataelektronikerfaget
** Robotikklinja; 3-årig praksisrettet studiekompetanse innen elektronikk, automatisering og robotikk med realfagsfordypning
* Teknologi- og industrifag
** med Vg2 bilskade, lakk og karosseri og bilfag, lette kjøretøy
* Helse- og oppvekstfag
** med Vg2 barne- og ungdomsarbeider og helsearbeiderfag, samt dobbelkompetanseløpet YSK
* Informasjonsteknologi og medieproduksjon
** med Vg2 1informasjonsteknologi og medieproduksjon
** Informatikklinja; 3-årig praksisrettet studiekompetanse innen informatikk, design og utvikling av IT-systemer
* Forberedende videregående opplæring; for elever med forholdsvis kort botid i Norge
* Oppfølgingstjenesten (OT); tilbud for elever med rett til videregående opplæring som ikke er i arbeid eller annen utdanning
** OT grunnskole, Fundament, et 11. grunnskoleår for elever som trenger mer sosial og faglig forberedelse til ordinært Vg1
** OT skole på byggeplass for ungdommer i aldersgruppen 18-24 år som ikke har fullført videregående skole, og som ønsker å kvalifisere for læreplass innen Bygg- og anleggsteknikk. Tilbudet er utviklet i samarbeid med Veidekke.

### Utvikling av nye utdanningstilbud

Kuben er en driver innen utvikling av nye utdanningstilbud i Oslo. Dette gjøres i tett samarbeid med bransje og næringsliv.

Det fireårige dobbelkompetanseløpet yrkes- og studiekompetanse (YSK), innen utdanningsprogrammene bygg- og anleggsteknikk og helse- og oppvekstfag, er unikt i Oslo. Utdanningen fører til både yrkesfaglig kompetanse med fag- og svennebrev og studiekompetanse med fordypning innen realfag for kvalifisering til høyrere utdanning innen eksempelvis ingeniør- og medisinstudier.

Høsten 2018 etablerte skolen *robotikklinja*, et 3-årig praksisrettet studiekompetanseløp innen elektrofag med automatisering og robotikk og fordypning innen realfag. Studiet kvalifiserer for høyskole og universitetsstudier, Vg3 automatisering med læretid mot fagbrev, eventuelt forlenget læretid mot fagbrev, innen automasjonsfaget.

Høsten 2020 etablerte skolen informatikklinja, et 3-årig praksisrettet studiekompetanseløp innen informasjonsteknologi og medieproduksjon med informatikk, design og utvikling av IT-systemer. Studiet kvalifiserer for høyskole og universitetsstudier eller toårig læretid mot fagbrev innen IT-driftsfaget eller IT-utviklerfaget.

Kuben har siden 2018 hatt tilbudet *Fundament*, oppfølgingstjenestens grunnskoleår. Det er et alternativ for elever med lave grunnskolepoeng etter 10. trinn, med behov for å styrke sine faglige og sosiale ferdigheter, tette faglige kunnskapshull og forbedre sine grunnskoleresultater. Elevene mister ikke et rettighetsår til videregående opplæring og konkurrerer på linje med 10.-trinns elever til Vg1 påfølgende år. Under oppstarten i 2018 ble tilbudet støttet av Groruddalssatsingen, men er siden lagt til i Osloskolens tilbudsstruktur.

Fra høst 2024 har Kuben etablert tilbudet skole på byggeplass i samarbeid med Veidekke. Tilbudet er rettet mot ungdommer i aldersgruppen 18-24 år som ikke har fullført videregående skole, og som søker et yrke innen Bygg- og anleggsteknikk, tømrer eller betongarbeider.

## Historie

### Bakgrunn fra mellomkrigsårene

Kuben var med sin kostnadsramme på 2 milliarder kroner Norges dyreste videregående skole ved etableringen i 2013. Skolens historie strekker seg likevel tilbake til 1921 og opprettelsen av Oslos første skole rettet mot praktiske håndverksyrker. Den raskt voksende industrielle og teknologiske utviklingen i Kristiania styrket behovet for egen fagopplæring. En gammel bygård i Østre Elvebakke ble i 1921 kjøpt av kommunen og bygget om til skole. Skolen ble utvidet med flere nybygg etter stadig økende etterspørsel. I 1925 fikk skolen navnet *[[Elvebakken videregående skole|Kristiania Fag- og Forskole for Håndverk og Industri]]*.

### Etterkrigsårene – yrkesskole
Klaus Torgård ble rektor ved skolen i 1947, og året etter ble skolens navn endret til *Oslo Yrkesskole*. I etterkrigstiden økte behovet for fagarbeidere til å bygge opp hovedstaden på nytt. Det ble utformet planer for en ny, stor skole i Oslo. Rektor Torgård var sentral i arbeidet. Det tok nær 10 år med ulike forslag for utforming og en rekke diskusjoner om beliggenhet før skolen som skulle få navnet *[[Sogn videregående skole|Sogn Yrkesskole]]* ble bygget. Deler av byggene på Sogn ble tatt i bruk av ca 200 elever allerede i 1960. Skolen var da administrert som en avdeling under Oslo Yrkesskole i Østre Elvebakke. Mer av tilbudene ble flyttet fra Oslo Yrkesskole til Sogn, og Torgård flyttet sitt kontor til Sogn i 1961. I 1968 ble avdelingen på Sogn skilt fra Oslo Yrkesskole og fikk navnet Sogn Yrkesskole. Torgård forble rektor på skolen frem til 1974, og hadde da ledet Oslos yrkesfaglige opplæring i 27 år. I 2002 ble veien nord for skolen navngitt Klaus Torgårds vei.

### 2000-tallet - kompetansesenter for yrkesfag

Mot slutten av 1980-årene og gjennom hele 1990-årene flyttet en del industri ut av bykjernen i Oslo. Akademiske yrker inntok samtidig Oslo. Dette påvirket søkermønsteret til yrkesfagene. I Oslo er søkertallene til yrkesfagene markant svakere enn resten av landet. Søkertallene på landsbasis ligger på 55-60 %, mot Oslos 25-27 %. Behovet for en satsing på yrkesfag ble i økt grad en politisk sak.

Tidlig i 2000-årene utarbeidet Utdanningsetaten i Oslo planer for en nysatsing på fag- og yrkesopplæring på oppdrag fra Byrådet. Først ble en tomt på Risløkka utpekt som plassering og i 2005 ble skoleprosjektet *Risløkka kompetansesenter for yrkesfag* etablert. Tomten til den nedlagte Standard Telefon og Kabelfabrik på sørsiden av Østre Aker vei tok over som foretrukket plassering. Bydelsutvalget i bydel Bjerke bestemte den 10. mars 2011 at navnet på skolen skulle være Kuben videregående skole, og kompetansesenteret fikk navnet Kuben yrkesarena.

I 2010 ble det vedtatt at skolen skulle være en kombinert skole med både yrkesfaglig og studieforberedende utdanning, og Kuben ble planlagt med 5 paralleller innen studiespesialisering. Det ble behov for mer arealer og det ble inngått en avtale for ombygging av Kabelgata 24, 50 meter øst for hovedbygget. Bygget leies fra Aberdeen Eiendomsfond i en 25 års avtale fra 2013 og har siden fått navnet BiKuben.

### 2013 - Kuben åpner
 
Grunnsteinen ble lagt ned 9. juni 2011 av byrådsleder Stian Berger Røsland. Grunnsteinen og avisutklipp fra den dagen kan sees gjennom et vindu i gulvet i skolens foajé. Første rektor på Kuben videregående skole ble den tidligere friidrettsutøveren Kjell Ove Hauge. Han har tidligere vært lærer og utviklingsleder ved Bjerke videregående skole, og deretter prosjektleder for et flerårig frafallsforebyggende prosjekt innen yrkesfag i Osloskolen. 19. august 2013 ble skolen åpnet av Erna Solberg og Kristin Skogen Lund.

### Løpende endringer i tilbudsstruktur
Før skolens andre år ble det foretatt en del justeringer i utdanningstilbudene. Tilbud for tilrettelagt opplæring i allmennpraktisk linje, ble flyttet til Ullern videregående skole. Noen Vg2-tilbud innen helsefag ble flyttet til nye Hersleb videregående skole. Tilrettelagt opplæring innen byggfag ble tatt over av Stovner videregående skole. Etterstad videregående skole tok over Vg2-tilbudet transport og logistikk. Kuben utvidet samtidig eget tilbud med automatisering og helsearbeiderfag fra høsten 2014.

I 2015 ble skolens tilbud innen design og tekstil flyttet til den nyåpnede Edvard Munch videregående skole. Vekslingsløp har vært prøvd ut bredt de første årene innen både byggteknikk, rørlegger og blikkenslager, helsefagarbeider, frisørfaget og lette kjøretøy. Disse tilbudene ble avviklet i 2017. Til skoleåret 2018-2019 utvidet Kuben sitt fagtilbud med 3-årig praksisrettet studiekompetanse innen automatisering og robotikk med realfagsfordypning.

Høsten 2020 utgikk Design og håndverk (DH) som egen utdanningsprogram som en del av fagfornyelsen (LK20), og ble delt i to. Kubens frisørtilbud havnet i det nye programmet Frisør, blomster, interiør og eksponeringsdesign (FBIE), og ble flyttet til Edvard Munch vgs, sammen med Vg1 Design. Fra høsten 2021 ble IKT-servicefag avviklet som eget fag. Kuben ble en av tre skoler i Oslo med det nye utdanningsprogrammet, Informasjonsteknologi og medieproduksjon (IM). Sammen med IM etablerte Kuben *informatikklinja*, et 3-årig kombinasjonsløp med IT og studiekompetanse.

Ved start av studiespesialisering etablerte skolen en studiespesialiserende teknologilinje med innovasjon, entreprenørskap og forskning. Blant samarbeidspartnerne som har bidratt til bedriftsbesøk og faglige utfordringer til elevene er Aibel, Equinor og Andøya Space Education. Tilbudet opphørte etter etableringen av Robotikklinja og Informatikklinja.

Kuben hadde fra oppstart i 2013 en avdeling for norskopplæring for minoritetsspråklige elever 16 til 19 år med kort botid i Norge, omtalt som MO, for minoritetsspråklig opplæring. Fra 2018 ble avdelingen plassert på *Kuben vgs, avdeling Ullevål* i to av byggene til tidligere Sogn videregående skole, vis-à-vis Blindern videregående skole, er rehabilitert som lokaler for tilbudet. Høsten 2023 ble tilbudet overført til administrasjon fra Blindern vgs. Allerede året etter ble tilbudet flyttet tilbake til Kuben, plassert på avdeling Bredtvet. Fra høsten 2025 er avdelingen med norskopplæring skilt ut som egen skole, under navnet Fram videregående skole, plassert på Helsfyr.

Oppfølgingstjenesten (OT) ved Kuben utviklet metoder som gav god effekt på elever utenfor et normativt handlingsmønster og trukket mot kriminalitet. Metodene kjennetegnes av inkluderingspedagogikk der elever settes i posisjon for å velge seg inn i fellesskapet og mot utdanning og arbeid. I 2017 ble Kubens OT-tilbud tildelt EUs kvalitetsstempel, *[[The European Solidarity Corps Quality Label|European Quality Label]]* for det frafallsforebyggende arbeidet. Tilbudet ble skilt ut fra Kuben videregående skole i 2020, og etablert som egen skole, under navnet Skoletilbudet Ulven.

Kuben hadde en avdeling for voksenopplæring med 300 elever innen helse- og oppvekstfag på oppdrag fra Oslo VO Sinsen fra 2018. Fra høsten 2023 flyttet avdelingen med voksne elever til egen skole, Oslo VO Hovinbyen i nabobygget, Kabelgata 8.

Fra 2023 fikk Kuben tilbudet 1-årig komprimert studiespesialisering for minoritetsspråklige. Et tilbud for elever med fullført videregående opplæring i hjemlandet, men som trenger norsk og fag tilpasset kravene til norsk vitnemål. Etter to år opphørte tilbudet ved Kuben på grunn av reduksjon i behov for plasser i Oslo.

#### Internasjonalisering

Fra etableringen i 2013 hadde Kuben tilbud for Vg2 data og elektronikk ved Bournemouth and Poole College. Høsten 2020 ble tilbudet kansellert på grunn av Brexit og Covid-19. Høsten 2022 ble utenlandsåret reetablert, denne gang hos Kubens nye partnerskole, Malta College of Arts, Science and Technology (MCAST). Tilbudet kombinerte fagutdanning med fordypning i engelsk, men ble avviklet to år, i 2024. Kubens tilbud var det eneste helårige utenlandstilbud for en hel klasse på yrkesfag i Norge. Fra 2025 er samarbeidet med MCAST et Erasmus+-tilbud med toukers studieopphold for Robotikklinja.

### 2023 - 10-årsjubileum

I forbindelse med Kubens 10-årsjubileum gav skolen ut sin egen jubileumsbok, *Kuben 10 år - En jubileumsbok for Kuben videregående skole*. Rektor Kjell Ove Hauge var redaktør for boka som er en tekstsamling med mye illustrasjoner. Skolens historie er fortalt og koblet til yrkesfaglig skoles 100-årige historie i Oslo. Historien til industrien i Kabelgata og Hovinbyen der skolen ligger, samt historien bak skolens spesielle navn er del av innholdet. Boken inneholder også elevhistorier og hilsener fra skolens elevrådsledere gjennom tidene. Skolens gudmødre, Erna Solberg og Kristin Skogen Lund, har også skrevet hilsen i boka, sammen med direktør for Osloskolen, Marte Gerhardsen, tidligere direktør Astrid Søgnen, daværende Kunnskapsminister, Tonje Brenna, samt Oslos byråder for utdanning gjennom Kubens tid. Rektor Hauge står som forfatter på flere av bokens tekster.

## Skolebyggene

### Hovedbygget

Utdanningsetaten i Oslo omtaler yrkesarenaen som *Oslo kommunes storsatsing på yrkesfaglig opplæring*. Arkitekt var firmaet Arch Uno. Bygget som kostet nær 2 milliarder er Norge dyreste videregående skole og består av om lag 43&nbsp;000&nbsp;m² fordelt på 6 etasjer, bygget på en grunnflate på 10&nbsp;000&nbsp;m². I kjelleren er det parkeringshus som driftes av APCOA Parking med plass til over 200 biler. Skolen har i også undervisning i nabobygget, *BiKuben*, som også ligger mot øst i Kabelgata nummer 22 og 24.

Plasseringen på Økern hvor Standard Telefon og Kabelfabrik i sin tid lå, og som nærmeste nabo til Hotell 33 og tett på en rekke bedrifter og opplæringskontor, legger til rette for for at skolen har et unikt og tett samarbeid med bransjen. Skolen ligger også sentralt med tanke på offentlig kommunikasjon, plassert mellom stasjonene Økern og Risløkka på T-banens linje 5, samt busstopp i Østre Aker vei.

Skolen har bibliotek, idrettshall, administrasjon og servicefasiliteter, kantine, kaffebar, kiosk, auditorier og store, lysfylte minglearealer. Kuben fleridrettshall er utformet med mål til basketball (28 x 17 meter), og ligger i tredje og fjerde etasje. I tilknytning til idrettshallen er det eget rom for spinning, utstyr for styrketrening og en speilsal for kampsport og dans. På plan fire er det tilgang til en større takterrasse med egen ballbinge for basketball, samt bordtennisbord, sittegrupper og en gressplen. Takterrassen er skolens skolegård.

I skolens foaje ved skolens resepsjon og servicesenter har elevrådsstyret eget møterom. På dette plan ligger også auditoriene *Sentralen* for 300 personer og *Kjettingen* for 90 personer.

### BiKuben

 
BiKuben er Kubens nabobygg mot øst, dimensjonert for drøyt 800 elever. Bygget er todelt med innganger i Kabelgata 22 og 24. Byggene er ombygget med universell utforming og har fått gjennomganger mellom byggene i de ulike etasjene. Bygget eies av Aberdeen Eiendomsfond og er utleid til Oslo kommune i en 25 års avtale fra 2013.
 
BiKuben i Kabelgata 24 består av det 12-kantede tidligere STK høyspenningslaboratorium, oppført i 1947. Navnet BiKuben er inspirert av det 12-kantede bygget. Sammen med administrasjonsfløyen utgjør bygget 5&nbsp;700&nbsp;m² over fire etasjer. I første etasje er det gymsal med blant annet 4 meters høy klatrevegg og 8 meters bred buldrevegg. I fjerde etasje ligger auditoriet *Kabelen* for 120 personer sammen med vrimleareal, personalkantine og en rekke mindre grupperom.

Lokalene i Kabelgata 22 ble åpnet for undervisning høsten 2018. Bygget var adskilt fra Kabelgata 24 siden 2013, og ble slått sammen til et samlet skolebygg. Kabelgata 22 har et areal på ca 3&nbsp;500&nbsp;m² fordelt på 5 etasjer.

### Tidligere avdelinger
Ved skolestart 2013 var noen av Kubens tilbud lokalisert i de gamle lokalene til Sogn videregående skole, under navnet *Kuben vgs, avdeling Ullevål*. Tilbudene som ble igjen på Sogn var norskopplæring for minoritetsspråklige ungdommer, noen Vg2-program innen helse- og oppvekstfag, tilrettelagt avdeling og oppfølgingstjenestens avdeling for bygg- og anleggsteknikk. Denne avdelingen nyttet også Skar leir i Maridalen som praktisk opplæringsarena for elever med behov for å øve i litt roligere omgivelser. Tilbudet på Skar leir ble overtatt av Stovner videregående skole fra 2014.

De øvrige fløyene som Kuben ikke disponerte er siden bygget om til nye Blindern videregående skole, som åpnet høsten 2014. I forbindelse med forarbeidene til Blindern vgs ble det høsten 2013 frigitt støvfibre med asbest. Hovedbygget ved gamle Sogn videregående skole ble da umiddelbart stengt. Kuben beholdt I-bygget, ved Ringveien, som undervisningslokale for oppfølgingstjenestens avdeling for bygg- og anleggsteknikk ut skoleåret 2014-2015, hvorpå tilbudet ble flyttet til Stovner videregående skole.

Avdeling for tilrettelagt opplæring (APO) flyttet inn i den gamle rektorboligen i skolegården til Vahl skole. Fra 2014 tok Ullern videregående skole over administrasjonen av APO-avdelingen og flyttet den til nye Ullern høsten 2015. 

#### Avdeling Bredtvet

Tilbudet norskopplæring for minoritetsspråklige ungdommer måtte også forlate Sogn høsten 2013. Først ble det flyttet til Morellbakken skole, siden til Bredtvet skoleanlegg, tidligere Bredtvet videregående skole, hvor de var fra 2014 til 2018. De to første årene delte avdelingen bygget på Bredtvet med Tokerud skole og de to siste årene hadde de bygget alene. Vg2-tilbudene innen helse- og oppvekstfag flyttet også til Bredtvet skoleanlegg i 2013 og ble samlokalisert med Sofienberg videregående skole der. Året etter ble helse-tilbudene fordelt på Hersleb videregående skole og Ullern videregående skole.

Etter et opphold på 6 år på avdeling Ullevål ble tilbudet norskopplæring for minoritetsspråklige ungdommer flyttet tilbake til Kuben, og igjen plassert på avdeling Bredtvet. Fra høsten 2025 ble avdelingen med norskopplæring skilt ut som egen skole under navnet Fram videregående skole, plassert på Helsfyr. Kuben har etter dette ikke avdelinger utenfor Kabelgata.

#### Avdeling Ullevål

Kuben hadde ingen undervisning tilknyttet avdeling Ullevål etter høsten 2014, før NO flyttet tilbake høsten 2018. Kubens avdeling for norskopplæring for minoritetsspråklige ungdommer ble i 2018 plassert på *Kuben vgs, avdeling Ullevål* i et av de tidligere lokalene til Sogn videregående skole, vis-à-vis med Blindern videregående skole. Bygget har bokstav I som det 9. og nyeste av byggene til tidligere Sogn vgs. Tilbudet har hatt ujevnt elevtall direkte påvirket av politikk for innvandring til Norge. Elevtallet har variert fra 200 til over 400 elever. For å gjøre plass til perioder med høyere elevtall ble bygget ved siden av, bygg E, rehabilitert for Kuben i 2019. Fra høsten 2023 ble tilbudet overført til administrasjon fra Blindern vgs. Allerede året etter ble tilbudet flyttet tilbake til Kuben, plassert på avdeling Bredtvet.

I E-bygget hadde Kuben også elever tilknyttet Vg3 yrkesfag i skole for elever uten tilbud om læreplass frem til høsten 2023. Fagområdene var helsearbeiderfaget og IT. Fra sommeren 2023 opphørte Kubens tilknytning til avdeling Ullevål.

## Kubenprisen
Siden 2015 har Kuben delt ut Kubenprisen til elever som har utmerket seg det aktuelle skoleåret. Prisen har fire kategorier, Årets elev, Årets brobygger, Årets entreprenør og Årets rakett. Medelever, lærere og ledere nominerer elevene og en egen komite velger ut vinner blant de nominerte.

* Fagprisen: Går til en elev som bidrar i et godt læringsmiljø i klasserommet og utmerker seg faglig.
* Brobyggerprisen: Går til en elev som skaper sosiale aktiviteter og kontaktflater på tvers av skolens avdelinger.
* Entreprenørprisen: Går til en elev som er nyskapende i sitt fag og får gode tilbakemeldinger fra praksisbedrift, ungdomsbedrift eller markerer seg i en fagkonkurranse.
* Rakettprisen: Går til en elev som har vist sterk utvikling gjennom skoleåret – personlig, faglig og som bidragsyter til fellesskapet.

Vinnerne blir presentert med navn og utmerkelse i skolens foaje under tittelen «Kubens stjerner».

## Oppmerksomhet
 
* 2013, 19. august: Kuben åpnes av Erna Solberg og Kristin Skogen Lund.
* 2014, 15. oktober: Kuben tildeles *[[Oslo kommunes pris for god byarkitektur|Oslo Bys arkitekturpris]]*. For første gang tildelt en offentlig skole.
* 2014, november: Kuben tildeles *[[DOGA-merket for design og arkitektur|Merket for god design]]* fra Norsk Designråd, for særpregede fonter i skolens logo og visuell profil og utformet som et helt alfabet.
* 2015, juni: Artikkelen «Nasjonens nye hender», i VG Helg, en hyllest til yrkesfag, håndverkere og Kuben vgs, av forfatteren Roy Jacobsen.
* 2015, november: Tildelt prisen *Årets nykommer for [[elevråd]] i Oslo*. Juryens begrunnelse: «På kort tid har Kuben etablert Oslos største elevråd. Prisen tildeles for det grundige arbeidet som er iverksatt og for et seriøst og godt elevlederskap».
* 2017, februar: Tildelt prisen *[[Ungt Entreprenørskap Oslo#Årets entreprenørskapsskole i Oslo|Årets Entreprenørskapsskole i Oslo 2016]]*. Juryens begrunnelse: «Kuben har bre og høy aktivitet knyttet til entreprenørskap i utdanning. Arbeidet er godt forankret i planer, og det godt driv i utviklingen. Skolen har mange samarbeid med aktører utenfor skolen, både med næringsliv, offentlige virksomheter, høyere utdanningsinstitusjoner, ungdomsskoler og internasjonale aktører».
* 2017, mars: Kuben var vertskap for presentasjon av Perspektivmeldingen 2017. Statsminister Erna Solberg og Finansminister Siv Jensen hold sin pressekonferanse på Kuben.
* 2017, oktober: Kuben mottar *[[The European Solidarity Corps Quality Label|European Quality Label]]* for skolens frafallsforebyggende arbeid innen skolens oppfølgingstjeneste.
* 2018, august: Kuben blir universitetsskole i samarbeid med Universitetet i Oslo for perioden 2018-2022.
* 2018, september: Den norske dramaserien 17 produsert av NRK P3 har premiere, med en rekke scener filmet på Kuben og med Kubenelever som statister. 
* 2019, januar: Kuben mottar Benjaminprisen for sitt helhetlige og systematiske arbeid for inkludering og mot rasisme og diskriminering.
* 2019, oktober: Den norske dramaserien 18 produsert av NRK P3 har premiere, med en rekke scener filmet på Kuben og med Kubenelever som statister. 
* 2020, juni: Kuben blir Lærerutdanningsskole i samarbeid med OsloMet for perioden 2020-2024.
* 2021, april: Ungdomsbedriften Tekxspeil vinner Ungt Entreprenørskaps NM for ungdomsbedrift, som Norges beste yrkesfaglige ungdomsbedrift.
* 2021, juni: Jonas Gahr Støre brukte Kubens takterrasse til å presentere Arbeiderpartiets løfte om 40 tiltak på 100 dager dersom de vinner valget.
* 2022, mars: Tildelt prisen *[[Ungt Entreprenørskap Oslo#Årets entreprenørskapsskole i Oslo|Årets Entreprenørskapsskole i Oslo 2021]]*. Juryens begrunnelse: «Kuben har de siste årene utviklet sitt tilbud knyttet til entreprenørskap i utdanningen og skapt økt aktivitet. De viser imponerende evne til samarbeid både med andre skoler, nabolaget og ulike fagmiljøer. De har utviklet en egen plan for arbeidet med entreprenørskap på skolen og det er blant annet mulig å ta praksis i egen ungdomsbedrift.»
* 2022, april: Tildelt prisen *[[Ungt Entreprenørskap|Årets Entreprenørskapsskole i Norge 2021]]*. Som vinner ble Kuben Norges representant under JA Europas *The Entrepreneurial School Awards 2022*
* 2022, juli: Vinner JA Europas *The Entrepreneurial School Awards 2022*
* 2023, august: Kuben gir ut jubileumsboka, *Kuben 10 år - En jubileumsbok for Kuben videregående skole*, en illustrert bok på 163 sider i hardcover innbinding.(ISBN 9788230360606 )
* 2023, september: Soulartisten og Kuben-alumni, Adama Janlo, utgir Kubenlåten «You got this» i forbindelse med skolens 10-års jubileum.
* 2025, september: Den siste partilederdebatten før Stortingsvalget 2025 ble sendt direkte på NRK fra Kuben, og hadde over  seere.
* 2025, oktober: Tildelt *[[European Innovative Teaching Award]] 2025* og blir omtalt som «En kraftfull drivkraft for sosial inkludering» 

## Ansatte og elever ved Kuben som har utmerket seg

Kuben har eller har hatt en rekke ansatte som har utmerket seg også utenfor skolen. Noen av disse nevnes her, se for øvrig :Kategori:Pedagoger ved Kuben videregående skole.
* Axel Aubert (f. 1973), skoleleder, sakprosaforfatter og skuespiller
* Carsten Boe (f. 1970), lærer og jazzgitarist
* Omar Samy Gamal, (f. 1992), ingeniør, politiker (SV) og byråd i Oslo
* Alexander Pettersen (f. 1984), miljøarbeider og trommeslager
* Lars Skaiaa (f. 1970), lærer og skuespiller
* Kristin Buvik Sivertsen (f. 1986), lærer og forfatter
* Bjørnar Valstad (f. 1967), avdelingsleder og orienteringsløper

### Medaljevinnere i yrkesfaglige mesterskap
Kuben har hatt en rekke elever og lærlinger som har utmerket seg i yrkesfaglige mesterskap.
* Henriette Eliassen Hynne, gull under Skole-NM frisør (uoff), 2018
* Saba Choudhary, bronse under Skole-NM frisør (uoff), 2018
* Halvor Lunde, sølv under Yrkes-NM betongarbeider, 2018
* Daniel Redevski, bronse under Skole-NM bilfag, lette kjøretøy, 2019
* Ronnie Fjeldstad, sølv under Skole-NM rørlegger, 2022
* Abdulla Iqbal, bronse under Skole-NM bilskade/lakk, 2022
* Jesper Skalmerud, gull under Skole-NM tømrer, 2023
* Mats Hem Brenden, bronse under Skole-NM betongarbeider, 2023
* Jesper Skalmerud, sølv under Yrkes-NM tømrer, 2025
* Christer Hertaas, gull under Skole-NM rørlegger, 2025

### Elever som har umerket seg innen kultur
En rekke tidligere elever ved Kuben videregående skole har gjort seg bemerket i arbeid- kultur og samfunnsliv. 
* Abdulhakim «Hkeem» Hassane (f. 1997), rapper, sanger og låtskriver
* Temur Baig (f. 1997), rapper, sanger og låtskriver
* Kristian «Aiba» Frantzen (f. 1997), musiker og skuespiller
* Adama Janlo (f. 1998), musiker

## Galleri


Fil:2019-10_Fra_Tårnet_01.jpg|Kubens vgs / yrkesarena sett fra sør. 
Fil:2015 - Kuben, Kabelgata.jpg|Kubens hovedinngang 
Fil:2013-05 Kuben05.jpg| Skolens foajé og kantine ved hovedinngangen 
Fil:Glassgata3.jpg| Glassgata i skolens foajé med biblioteket til høyre. 
Fil:2013-07 Kuben tak3.jpg|Kubens skolegård ligger på takterrassen med utgang fra 4. etasje. 
Fil:2013-07 Kuben idrettshall.jpg|Kuben fleridrettshall 
Fil:2013-07 Kuben kampsport.jpg|I tilknytning til idrettshallen ligger et danse- og kamsportrom. 
Fil:2014-05 Sentralen.JPG|Skolens største auditorium rommer 300 personer.
Fil:140824 Kuben Bibliotek.JPG|Skolens bibliotek  
Fil:140824 Kuben Bølgen03.JPG|Kunstinstallasjonen «Bølgen» av Kristoffer Myskja henger fra taket i skolens foajé. 
Fil:2013-05 Kuben02.jpg| Nordveggen til Kuben, mot Østre Aker vei. Merk speilbilde av logoen til nabobygget Quality Hotel 33 i vinduet. 
Fil:2013-11 Kuben Ullevål.JPG|Kuben avdeling Ullevål var lokalisert i deler av byggene til nedlagte Sogn videregående skole. 
Fil:2017-05 Bournemouth and Poole College.jpg|Bournemouth and Poole College var Kubens partner for utveksling av elever frem til 2020. 


## Referanser


. 



## Eksterne lenker
* 
* 
* Kuben videregående skole på Youtube
* Rektors blogg om skolehverdagen på Kuben
* byggenytt.no presenterer Kuben yrkesarena i bilder